

***Број: 02 - \_\_\_\_\_\_\_\_\_\_***

***\_\_\_\_\_\_\_\_ 2023 година П Р Е Д Л О Г***

***С к о п ј е***

***ЗАПИСНИК***

***од Сто триесет и осмата седница на Управниот одбор на***

***Фондот за здравствено осигурување на Република Северна Македонија,***

*Одржана на 16 февруари 2023 година со почеток од 14.00 часот,*

*по пат на конференциска врска,*

*согласно член 20 на Деловникот за работата на Управниот одбор*

*На 16 февруари 2023 година, преку конференциска врска Управниот одбор ја одржа Сто триесет и осмата седница.*

***Во работата на седницата учествуваа следните членови на Управниот одбор:***

* *д-р Арбен Љабеништа, претставник од Министерството за здравство - претседател;*
* *Дејан Николовски, претставник од Министерството за финансии - заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Во работата на седницата не учествуваа следните членови на Управниот одбор:***

* *проф. д-р Јадранка Дабовиќ Анастасовска, претставник на осигурениците – член.*

***Во работата на седницата учестуваа и следните претставници од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *Миле Сугарев, директор на секторот за финансиски прашања;*
* *Христо Трповски, раководител на одделението за регрес и судски постапки, во својство на записничар.*

*Претседателот Арбен Љабеништа ја отвори и водеше седницата. На почетокот утврди дека условите за полноважно работење и одлучување се исполнети, бидејќи преку конференциска врска во работата на седницата се вклучени шест членови на Управниот одбор, по што го прочита претходно доставениот*

***П Р Е Д Л О Г - Д Н Е В Е Н Р Е Д***

* *Усвојување на записникот од Сто триесет и шестата седница на Управниот одбор одржана на 27 јануари 2023 година*

# Предлог за донесување на Правилник за изменување и дополнување на Правилникот за начинот и методологијата за утврдување референтни цени на лекови на товар на Фондот;

1. *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година;*

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2023 година;

# Разгледување на барања на Аџибадем Систина од Скопје;

# Разгледување на Годишен финансиски план за извршување на финансиски контроли за 2023 година;

# Предлог за донесување на Одлука за пролонгирање на роковите за прием, архивирање и контрола/ликвидатура на фактурите и останатата документација од јавните и приватните здравствени установи;

# Разно.

*Потоа праша дали има и други предлози за дневниот ред.*

*Љубиша Каранфиловски наведе оти смета, а со тоа ќе се согласат и другите членови на Управниот одбор, дека е потребно седницата да се одржи со физичко присуство во салата за состаноци на Фондот, како што беше закажана. Особено во овој момент, кога со оглед на проблемите со информацискиот систем на Фондот, има потреба да се дискутираат повеќе прашања поврзани со остварувањето на правата на осигурените лица, плаќањата спрема здравствените установи, исплатата на платите во здравството и друго, потребно е да се состанеме. Оттаму, доколку оваа седница се одржува преку конференциска врска, дневниот ред да се редуцира на најнеопходните точки а останатите да се дискутираат на следната седница која би се одржала во Фондот во следните денови.*

*Маја Ковачева побара дневниот ред на седницата да се дополни со уште една точка во рамките на која ќе се дискутира за начинот на издавање лекови од аптеките додека информацискиот систем на Фондот не е во функција, опишан во известувањето на Фондот. Сметаме дека некои од упатствата дадени во известувањето на Фондот се неприменливи, па доколку не добијат дополнителни информации, аптеките стравувајќи дека фактурите може да им бидат одбиени од Фондот, би можеле да престанат со издавање на лекови. Наведе и дека денес во архивата на Фондот Фармацевтската комора поднесе допис во врска со тоа, а ако се прифати оваа точка за дневниот ред, веднаш по пат на е-меил може да го испрати материјалот до учесниците на оваа седница.*

*Тања Дејаноска побара во дневниот ред да се вклучи точка во рамките на која ќе се дискутира за плаќањето на приватните здравствени установи во актуелната состојба со информацискиот систем на Фондот. Притоа го истакна и проблемот со заверката на потврдите за издавање на стоматолошки помагала.*

*Љубиша Каранфиловски потоа праша, кога Фондот ќе го оспособи за работа трезорот и ќе започне исплатата на платите во јавните здравствени установи. Нагласи дека работниците во здравството очекуваат конкретни одговори, дека ќе се започне од понеделник или од вторник, или од среда, а во краен случај да се соопшти дека системот на Фондот е блокиран и дека не се знае кога ќе се оспособи.*

*За дадените предлози и прашања, претседателот побара директорката да се изјасни дали Фондот може денес да даде одговор, доколку се вклучат во дневниот ред.*

*Директорката Филиповска Грашкоска наведе дека за прашањата што се предлага да се вклучат во дневниот ред на седницата, најдобро може да се најде решение во директен контакт на засегнатите со одговорните лица од стручната служба на Фондот. Тука би можеле да се изнесат сите прашања и дилеми и да се даде одговор на нив. Во таа смисла, предложи уште денес или утре, претставници на аптеките и на приватните здравствени установи односно стоматолозите да дојдат во Фондот за веднаш непосредно да се изложат прашањата и проблемите, по што и веднаш да се претстават решенијата подготвени од Фондот, а доколку треба да се изнајдат и нови.*

*Во однос на прашањето за оспособувањето на трезорот на Фондот, извести дека се вложуваат напори за негово оспособување и дека од одржувачот сме информирани дека делот што се однесува на исплатите на платите е подигнат, што би требало да овозможи во текот на следната недела да се извршуваат исплати. Фондот денес ќе издаде соопштение за тоа. Сепак, конкретен ден кога ќе започнат исплатите не можеме да наведеме. Истовремено, за исплатите е потребно здравствените установи да ги изготват таканаречените Н датотеки. Наведе и дека претседателот на Владата соопштил дека во краен случај, доколку трезорот на Фондот и натаму е онезвозможен, платите во здравството ќе се исплаќаат преку државниот трезор.*

*Потоа, имајќи го во вид барањето работата на Управниот одбор да биде непосредна, на седница што ќе се одржи со физичко присуство, нагласи дека е важно на денешната седница да се разгледа предлогот за донесување на Одлука за пролонгирање на роковите за прием, архивирање и контрола/ликвидатура на фактурите и останатата документација од јавните и приватните здравствени установи, од точката 6. Со таа одлука треба да се овозможи пролонгирање на роковите во кои здравствените установи се обврзани да доставуваат фактури со придружна документација на Фондот а кои рокови се утврдени со договорите, упатствата и процедурите на Фондот. Ова е неопходно за периодот до оспособување на информацискиот систем на Фондот. Останатите точки би можеле да се разгледаат и на следната седница која ќе се одржи со физичко присуство.*

*Со оглед на наведеното, претседателот укажа прашањата кои ги засегаат аптеките и приватните здравствени установи, односно стоматолозите да се решат во директен контакт на нивните преставници со одговорните лица во Фондот, како што предложи директорката, и побара натамошната дискусија на членовите на Управниот одбор да се одвива во рамките на дневниот ред за седницата.*

*Имајќи ја во вид претходната дискусија, Управниот одбор за Сто триесет и осмата седница едногласно го усвои следниот*

***Д Н Е В Е Н Р Е Д***

1. *Предлог за донесување на Одлука за пролонгирање на роковите за прием, архивирање и контрола/ликвидатура на фактурите и останатата документација од јавните и приватните здравствени установи.*

*Потоа се пристапи кон разгледување на единствената точка на дневниот ред.*

# ТОЧКА 1 - Предлог за донесување на Одлука за пролонгирање на роковите за прием, архивирање и контрола/ликвидатура на фактурите и останатата документација од јавните и приватните здравствени установи

*Со оглед дека во работниот материјал јасно се наведени причините за донесување на Одлуката и решението што се предлага, во врска со Предлогот за донесување на Одлука за пролонгирање на роковите за прием, архивирање и контрола/ликвидатура на фактурите и останатата документација од јавните и приватните здравствени установи, по куса дискусија на членовите на Управниот одбор, се пристапи кон гласање.*

*Сите членови гласаа „за“, со што Управниот одбор едногласно ја донесе предложената*

***Одлука***

***за пролонгирање на роковите за прием, архивирање и контрола/ликвидатура на фактурите и останатата документација од јавните и приватните здравствени установи***

*со која во периодот до ставање во функција на информацискиот систем на Фондот, се овозможи пролонгирање на роковите во кои здравствените установи се обврзани на Фондот да му доставуваат фактури со придружна документација за извршените здравствени услуги.*

*Со тоа дневниот ред беше исцрпен и Управниот одбор во 15.05 часот заврши со работата на Сто триесет и осмата седница.*

 ***Записничар, Управен одбор/Bordi drejtues***

***Христо Трповски Претседател/Kryetar,***

***D-r Arben Lab*ё*nishta***